stanford-oval/wikipedia huggingface dataset:
Kenia
Kehityksen haasteet

Vaikka Kenia on yksi alueensa talouskeskuksista, se on edelleen köyhä maa. Vuonna 2000 köyhyysrajan alapuolella eli puolet väestöstä. Köyhien osuus oli kasvanut 1990-luvun aikana.
Äiti- ja lapsikuolleisuus on yleistä, ja lähes 15 000 naista kuolee vuosittain raskauden aiheuttamiin komplikaatioihin, kuten verenvuotoon ja erilaisiin tulehduksiin. Lapsikuolleisuus on kasvanut 1990-luvun aikana. Vuonna 2003 vauvoina kuoli 77 lasta tuhannesta ja ennen viidettä ikävuottaan 115 lasta tuhannesta. Lapsikuolemien syynä ovat yleensä viisi yleistä sairautta (hengitystietulehdukset, ripuli, tuhkarokko, malaria ja aliravitsemus), ja niiden yleistyminen liittyy ainakin osaksi rokotusten vähenemiseen.
Tasa-arvossa Kenia laahaa jäljessä: naisten osuus poliittisessa ja taloudellisessa elämässä on alhaisin Itä-Afrikassa. Kansanedustajista 8,3 prosenttia on naisia.
Myös edistystä on tapahtunut. AIDSin leviämistä on saatu hillityksi, ja maan vesi- ja sanitaatiotilanne on osittain parantunut. Peruskoulu muutettiin maksuttomaksi vuonna 2003. Vuonna 2004 ala-asteikäisistä lapsista 82 prosenttia oli koulussa. Korruption­vastaisessa työssä on saavutettu hieman edistystä. Maa kuuluu silti edelleen Transparency Internationalin listalla maailman korruptoituneimpien valtioiden joukkoon (vuonna 2009 sijoitus 146.).
Inhimillisen kehityksen indeksillä (HDI) mitattuna Kenian sijoitus on ollut nousussa jo useamman vuoden, vaikka maa sijoittuu edelleen asteikon hännille. Maa kohosi vuoden 2006 sijalta 152 sijalle 146 vuonna 2007. Tämä YK:n kehitysohjelma UNDP:n luoma indeksi mittaa valtioiden kehitysastetta odotettavissa olevan elinajan, lukutaidon, koulutuksen ja elintason perusteella.
Helmikuuhun 2020 mennessä Keniassa oli annettu 16,5 miljoonaa COVID-rokoteannosta eli noin yksi rokote kolmea ihmistä kohti.
Kehityksen haasteet > HIV/AIDS

Kenia on onnistunut taistelussa AIDSia vastaan ja viime vuosien aikana uusien tartuntojen määrä on saatu laskuun. Tietoisuus taudista ja sen leviämistavoista on valistusohjelmien ansiosta tavoittanut lähes koko kansan. Lääkitystä saavien osuus on kasvanut dramaattisesti: vuonna 2003 antiretroviruslääkkeitä sai viisi prosenttia tarvitsevista, vuonna 2009 jo yli 70 prosenttia.
Kenialla ei ole varoja AIDSin torjuntaan. Vaikka Kenian hallitus on jo viiden vuoden ajan käyttänyt vuosittain 34 miljoonaa Yhdysvaltain dollaria AIDSin vastaiseen työhön, tämä ei riitä edes kolmanneksen rahoitusosuuteen, vaan vuonna 2009 yli 70 prosenttia kokonaisrahoituksesta saatiin avustuksina.
Vuonna 2012 Kenian väestöstä 1,6 miljoonalla oli HIV-tartunta; 200 000 heistä on lapsia, joten 6,1 prosenttia aikuisväestöstä oli HIV-positiivisia. HIV on yleisempää naisilla: 1,4 miljoonasta HIV-positiivisesta aikuisesta 820 000 oli naisia. Maassa oli miljoona AIDS-orpoa.
Kaupungeissa HIV on suhteessa yleisempää kuin maaseudulla, mutta koska valtaosa väestöstä asuu maaseudulla, myös enemmistö HIV-potilaista – vuonna 2010 noin miljoona henkeä – asuu maaseudulla, kun taas kaupungeissa heitä asui alle 400 000.
Kehityksen haasteet > Puhdas vesi

Vesi ja sanitaatio ovat vahvasti mukana Kenian kansallisessa kehityssuunnitelmassa, ja puhtaan veden saanti onkin parantunut vuosikymmenien kuluessa. Toisaalta 20–40 vuotta sitten avustusrahoilla rakennetut vesi- ja viemärijärjestelmät ovat rappeutumassa ylläpidon puuttuessa. Vuonna 2005 puhdasta juomavettä oli käytössä 89 prosentilla kaupunkien väestöstä ja 49 prosentilla maalaisista. Veden tarve kuitenkin kasvaa väestönkasvun ja ilmastonmuutoksen myötä ja maantieteelliset erot veden saannissa ovat suuret. Nairobissa puhdasta juomavettä on saatavilla 92 prosentilla asukkaista, kun läntisessä Keniassa vain 13 prosentilla. Samoin erot hygieniassa ovat suuret alueittain. Käymälöitä on Nairobissa lähes jokaisen saatavilla, mutta maan koillisosassa vain joka neljännellä.
Kun puhtaasta vedestä on pulaa ja hygienia on riittämätöntä, saastuneen veden takia sairastutaan moniin tappaviin tauteihin, kuten ripuliin. Puhtaan veden puutteen vuoksi naiset joutuvat kulkemaan usein 10–15 kilometrin matkan veden äärelle. Tytöt osallistuvat usein vedenhakuun, mikä vaikeuttaa heidän mahdollisuuttaan käydä koulua.
Kehityksen haasteet > Kuivuus

Keniaa ja sen naapurimaata Etiopiaa vaivaavat toistuvat kuivuusongelmat. Vuoden 2005 kuivuus oli pahin vuosikymmeniin. Vuonna 2009 uutisoitiin, että 2,5 miljoonaa ihmistä sai ruoka-apua ja kuivuuden pahetessa avuntarvitsijoita oli vielä 1,3 miljoonaa lisää.
Arvioiden mukaan maanviljely sekä kahvin ja teen tuotanto vaikeutuvat Keniassa ilmastonmuutoksen lisätessä kuivuutta. Ratkaisuja on etsitty uusien viljelyalueiden raivaamisesta käyttöön. Asiantuntijat ovat muun muassa esittäneet, että Mount Kenyan alueen teentuotantoa voitaisiin jatkaa siirtämällä teeviljelmät korkeammalle vuoren rinteelle. Tämä kuitenkin merkitsisi metsien hakkuuta, mikä vahingoittaisi ympäristöä.
YK:n mukaan Keniassa ankarat tulvat, pidentyneet kuivuuskaudet ja epäsäännölliset sateet ovat jo arkea. Keniassa ilmastonmuutoksen vaikutukset näkyvät väkivaltaisina konflikteina Ugandan, Etiopian ja Somalian rajojen lähellä. UNDP:n mukaan viime vuosina sateet ovat olleet erittäin epäsäännöllisiä ja monet ihmiset ovat joutuneet myymään koko omaisuutensa selvitäkseen. Kurjuus näkyy alle viisivuotiaiden aliravitsemuksen kasvuna. Ilmastopakolaiset lähtevät hakemaan elantoa kaupungeista, kuten Nairobista ja Mombasasta.
Kehityksen haasteet > Kehitysyhteistyö

Avustusrahojen osuus Kenian vuoden 2010 budjetista on noin viisi prosenttia.
Kenia on yksi Suomen kahdeksasta kehitysyhteistyön pääkumppanimaasta. Hyvä hallinto, metsätalous sekä energiantuotanto ovat Suomen ensisijaisia kehitysyhteistyön kohteita Keniassa. Suomi tukee myös Keniassa toimivia paikallisia, suomalaisia ja kansainvälisiä järjestöjä. Suomen kehitysyhteistyö Kenian kanssa alkoi jo 1960-luvulla, ja sen piiriin on kuulunut muun muassa maaseudun terveydenhuollon, ravinnon ja veden saatavuuden parantamista sekä metsätalouden ja osuuskuntatoiminnan kehittämistä.
Kulttuuri

Kenian kirjavan etnisen monimuotoisuuden vuoksi maassa ei ole olemassa varsinaista yhtenäistä ”kenialaista kulttuuria”. Useimmat kenialaiset samaistuvat enemmän heimoonsa tai etniseen ryhmäänsä kuin kokonaiseen kansakuntaan. Kikujuilla, jotka olivat voimakkaasti mukana itsenäisyysliikkeessä, on voimakkaampi kenialainen identiteetti kuin muilla etnisillä ryhmillä. Kullakin heimolla on omanlaisensa kulttuuri niin arkkitehtuurin, keittiön, vaatetuksen, maanviljelyn, metsästyksen, mattojen, aseiden, kilpien, kaiverrusten, kuvanveiston ja muiden osa-alueiden muodossa.
Perinteisiä käsitöitä ja taide-esineitä valmistetaan myös turisteille myytäväksi, ja laatuero on silminnähtävä. Enemmän tai vähemmän taidokkaasti veistettyjä patsaita ja kuvia myydään vaihtelevin hinnoin. Muita turisteille kaupusteltavia tuotteita ovat muun muassa korit ja vuolukivestä veistetyt esineet.
Kaikille Kenian heimoille tärkeitä tavaroita, joita ei ole tarkoitettu turisteille kaupusteltavaksi, ovat käsityöläisten pois viskatuista tavaroista valmistettavat normaalit jokapäiväiset esineet ja tavarat, kuten vanhoista öljytynnyreistä valmistetut keittokattilat tai vanhoista renkaista tehdyt sandaalit.
Erityisen näkyvä, monilla väestönosilla esiintyvä kenialainen vaate on kanga. Se on suuri ja värikäs vaate, jota erityisesti naiset pitävät muun muassa muun vaatetuksen päällä estämässä niitä likaantumasta, tai vaikkapa lasten tai tavaroiden kantamiseen.
Kulttuuri > Ruokakulttuuri

Kenialainen keittiö on osa itäisen Afrikan ruokakulttuuria, jossa melkein kaikki ruoka valmistetaan keittämällä vedessä tai kookos­maidossa, uppopaistamalla öljyssä tai grillaamalla avohiilloksella. Ruokaa paahdetaan myös kuumilla kivillä tai rautapannulla. Perinteinen liesi on kolmen kiven keskelle sytytetty nuotio. Polttopuiden niukkuuden takia polttoaineena käytetään myös kuivaa eläinten lantaa. Maissia käytetään paljon, ja siitä valmistettua puuroa, ugalia, syödään koko itäisessä Afrikassa. Ugalia syödään sormin oikealla kädellä, ja sen avulla nostetaan kastiketta tai muhennosta suuhun. Kikujuiden perusruokaa on irio, herneistä, maissista ja perunasta tehty maustettu sose. Miltei joka ruokalajissa käytetään tomaattia, sipulia, inkivääriä ja chiliä. Rannikkoalueilla kookosmaidon käyttö on myös yleistä. Tilapia-kirjoahven tai pienen silakan näköinen ndaga ovat paikallisia kalalajeja. Kalat yleensä kuivataan ja haudutetaan muhennokseksi.
Kulttuuri > Kirjallisuus

Ngũgĩ wa Thiong’o on kenialainen kikujunkielinen kirjailija, jota on pidetty varteenotettavana Nobelin kirjallisuuspalkinnon ehdokkaana. Hän on ollut yhteiskunnallisesti aktiivinen ja sen takia vankilassa ja maanpaossa. Ngugi aloitti kirjoittamalla englanniksi, mutta siirtyi myöhemmin kikujunkieleen. Muita nykykirjailijoita ovat Marjorie Oludhe Macgoye, Grace Ogot ja Rebecca Njau.
Kulttuuri > Media

Kenian media-alaa hallitsee pieni joukko suuria toimijoita, kuten valtion omistama Kenya Broadcasting Corporation. Televisio on tärkein uutislähde kaupunkialueilla ja radio on tärkeä maaseutualueilla, joissa suurin osa kenialaisista asuu.
Kenian media-alaa hallitsevat suuret yritykset. Freedom Housen mukaan hallitus ja turvallisuusjoukot pelottelevat toimittajia, mikä toisinaan aiheuttaa itsesensuuria. Toimittajat ilman rajoja -järjestön julkaiseman vuosiraportin (2020) mukaan lehdistönvapaus on heikentynyt Keniassa. Maa on sijalla 103 arvioidusta 180 maasta ja kuuluu maailmanlaajuisesti lehdistönvapauden viisiportaisella asteikolla keskitasoon, ongelmallisen lehdistönvapauden luokkaan. Viestintävapauden rajoituksia on perusteltu poliittisella tilanteella ja turvallisuushuolilla. Turvallisuusjoukot ja yleisö hyökkäävät fyysisesti lehdistön kimppuun vaalikampanjoiden kuluessa, poliitikot uhkailevat toimittajia, toimittajien laitteita takavarikoidaan, ja toimituksellista sisältöä sensuroidaan. Alkuvuonna 2018 suljettiin neljä kaupallisen television kanavaa, kun nämä olivat lähettäneet suorana oppositiojohtajan presidenttiä arvostelleita esityksiä.
Kulttuuri > Koulutus

Keniassa toimii kuusi julkista ja noin 13 yksityistä yliopistoa. Niissä on yhteensä noin 50 000 opiskelijaa, joista 40 000 julkisissa yliopistoissa. Koulunsa päättäneistä noin joka neljäs pääsee jatkamaan korkeakoulussa. Näiden lisäksi maassa on noin 60 000 toisen asteen oppilasta. Vanhin ja suurin yliopistoista on Nairobin yliopisto, joka perustettiin vuonna 1956. Kenyattan yliopisto toimii myös Nairobin lähistöllä. Sen historia alkaa vuodesta 1965.
Urheilu

Kenia tunnetaan kestävyysjuoksijoistaan, kuten kaikkien aikojen parhaan ajan maratonilla juossut Eliud Kipchoge ja saman matkan monikertainen arvokisamitalisti Catherine Ndereba. Wilson Kirwa on tunnettu suomalaistunut kenialainen juoksija.
Maa on osallistunut kesäolympialaisiin vuodesta 1956, ja hiihtäjä Philip Boit on edustanut sitä kolmissa talviolympialaisissa (1998–2006). Kip Keino on saanut kaksi kultaa ja kaksi hopeaa 1 500 ja 3 000 metrin juoksussa.
Keniassa ajetaan vuosittain Safari-ralli, joka on kuulunut rallin maailmanmestaruussarjaan vuosina 1974–2002 ja jälleen vuonna 2020.
Kenian jalkapallomaajoukkue on voittanut Itä- ja Keski-Afrikan mestaruuden (CECAFA) viisi kertaa. Afrikan-mestaruuskisoissa se on jäänyt alkulohkoon, maailmanmestaruuskisoissa se ei ole päässyt lopputurnaukseen asti.
Kenian joukkue on aikoinaan saavuttanut huomattavaa menestystä myös kriketissä. Vuoden 2003 MM-kisoissa se selviytyi välieriin voitettuaan kovista krikettimaista muun muassa Uuden-Seelannin ja Sri Lankan.lähde? Vuonna 2014 Kenian krikettimaajoukkue karsiutui pääsarjasta eli menetti ODC-statuksensa neljäksi vuodeksi.
Aiheesta muualla

Kuvia tai muita tiedostoja aiheesta Kenia Wikimedia Commonsissa
| n k Afrikan valtiot |
| --- | --- | --- |
|  Pohjois-Afrikka |  Algeria  Egypti  Libya  Marokko  Mauritania  Sudan  Tunisia  |  |
|  Länsi-Afrikka |  Benin  Burkina Faso  Gabon  Gambia  Ghana  Guinea  Guinea-Bissau  Kamerun  Kap Verde  Kongon tasavalta  Liberia  Mali  Norsunluurannikko  Niger  Nigeria  Päiväntasaajan Guinea  São Tomé ja Príncipe  Senegal  Sierra Leone  Togo  |  |
|  Keski-Afrikka |  Burundi  Keski-Afrikan tasavalta  Kongon demokraattinen tasavalta  Ruanda  Tšad  |  |
|  Itä-Afrikka |  Djibouti  Eritrea  Etelä-Sudan  Etiopia  Kenia  Seychellit  Somalia  Tansania  Uganda  |  |
|  Eteläinen Afrikka |  Angola  Botswana  Etelä-Afrikka  Komorit  Lesotho  Madagaskar  Malawi  Mauritius  Mosambik  Namibia  Swazimaa  Sambia  Zimbabwe  |  |
 Itsehallintoalueet: Länsi-Sahara kiistanalainen alue  Mayotte  Réunion  Saint Helena 
| n k Kansainyhteisö |
| --- | --- |
Jäsenvaltiot:  Antigua ja Barbuda  Australia  Bahama  Bangladesh  Barbados  Belize  Botswana  Brunei  Dominica  Etelä-Afrikka  Fidži  Gabon  Gambia  Ghana  Grenada  Guyana  Intia  Jamaika  Kamerun  Kanada  Kenia  Kiribati  Kypros  Lesotho  Malawi  Malesia  Malediivit  Malta  Mauritius  Mosambik  Namibia  Nauru  Nigeria  Pakistan  Papua-Uusi-Guinea  Ruanda  Saint Kitts ja Nevis  Saint Lucia  Saint Vincent ja Grenadiinit  Salomoninsaaret  Sambia  Samoa  Seychellit  Sierra Leone  Singapore  Sri Lanka  Swazimaa  Tansania  Togo  Tonga  Trinidad ja Tobago  Tuvalu  Uganda  Uusi-Seelanti  Vanuatu  Yhdistynyt kuningaskunta 
Kenian kartta.
Kenian parlamenttirakennus Nairobissa.
Kenian 47 piirikuntaa kartalla.
Mount Kenya
Näkymä Tsavo East -kansallispuistosta, läheltä rannikkoa.
Naisia kantamuksineen kotimatkalla, Kenia.
Teeviljelmä Keniassa.
Kenialainen nainen.
Kaksi kenialaista naista perinteisiä käsitöitä tekemässä.
Tunnettu kenialainen urheilija David Rudisha.
Kouvolan ravirata

| Kouvolan ravirata |
| --- | --- |

Sijainti:   Kouvola
Koordinaatit:  60°53′07″N, 26°42′18″E
Avattu:  1910-luku   Katsomorakennukset 1971/1980
Remontoitu:  1916, 1948, 1971, 1979, 1990
Omistaja:  Valkealan Hevoystäväinseura ry
Kouvolan ravirata on Kouvolan Ravikylässä sijaitseva ravirata. Se on Oulun Äimäraution jälkeen Suomen toiseksi pisimpään samalla paikalla toiminut ravirata.
Historia

Vuonna 1905 perustetun Valkealan Hevosystäväinseura ry:n omistama ravirata aloitti toimintansa nykyisellä paikallaan 1910-luvun alussa. Vuonna 1916 keskikentälle valmistui paviljonki kilpailutuomareita sekä -henkilökuntaa varten. Samalla rataa myös levennettiin.
Vuonna 1948 valmistui Ravitaloksi nimetty ravintolarakennus. Kymmenen vuotta myöhemmin rakennettiin keskikentälle totalisaattoripelien vastaanottamista varten pyöreä kioskirakennus, joka purettiin vuonna 1978.
1960-luvun lopulla ryhdyttiin Kouvolaan suunnittelemaan Porin ja Forssan raviratojen mallin mukaista modernia katsomorakennusta. Noin tuhannen hengen istumakatsomon sekä lämmitetyn totohallin käsittävä rakennus valmistui vuonna 1971. Uudessa katsomorakennuksessa oli myös tuomaritorni, kahvila sekä wc-tilat. Vuonna 1974 remontoitiin kaviouraa ja samalla radalle valmistui myös valaistus.
Seuraava suuri rakennushanke oli vuosina 1978–1979, jolloin rakennettiin uudet eläinlääkärin tilat. Lisäksi laajennettiin katsomorakennusta uudella osalla, johon tuli muun muassa ravintolakatsomo. Uusi katsomorakennus otettiin käyttöön maaliskuussa 1980. Viimeisin radan kaviouran kunnostustyö on tehty vuoden 1990 Kuninkuusravien edellä.
Suurkilpailut

Kouvolan raviradalla järjestetään vuosittain useita suurkilpailuja. Merkittävimmät ovat kesäkuussa juostava kansainvälinen Kymi Grand Prix sekä marraskuinen Kymenlaakso-ajo.
Muita suurkilpailuja ovat Valkeala-ajo, Jouni Kaikko Memorial sekä Kouvola-ajo.
Kuninkuusravit Kouvolassa on järjestetty vuosina 1952, 1964, 1973, 1990, 2007 ja 2023.
Janne Mäkelä (jalkapalloilija)

| Henkilötiedot |
| --- | --- | --- | --- |
Koko nimi: Janne-Pekka Mäkelä
Syntymäaika: 23. heinäkuuta 1971 (ikä 53)
Syntymäpaikka: Tampere, Suomi
Pelipaikka: oikea laitapuolustaja
Pituus: 177 cm
Junioriseurat
: PP-70
: Ilves
Seurat
| Vuodet | Seura | O | (M) |
| 1990–1991 | Ilves | 53 | (2) |
| 1992–1994 | MyPa | 82 | (2) |
| 1995 | FinnPa | 23 | (0) |
| 1995 | St. Mirren | 1 | (0) |
| 1996 | FinnPa | 10 | (0) |
| 1997 | Raith Rovers | 8 | (1) |
| 1997 | Jazz | 7 | (0) |
| 1998–1999 | Haka | 33 | (0) |
| 2000 | TPV | 15 | (3) |
| 2001 | Haka | 6 | (1) |
| 2001 | → FC Lahti (laina) | 6 | (0) |
| Yhteensä | Yhteensä | 244 | (9) |
Maajoukkue
| 1990–1991 | Suomi U21 | 11 | (1) |
| 1994–1997 | Suomi | 20 | (0) |
Valmennusura
2006: Ilves (A-jun.)
2007: SoVo
2011–2015: PP-70
2016: FC Melody
 Seurajoukkueuran tilastot kattavat vain kansalliset sarjat.
Janne-Pekka Mäkelä (s. 23. heinäkuuta 1971 Tampere) on suomalainen jalkapallovalmentaja ja entinen jalkapalloilija. Hän oli pelipaikaltaan oikea laitapuolustaja.
Mäkelän kasvattajaseura on Tampereen Peli-Pojat-70. Hän debytoi Veikkausliigassa kaudella 1990 Tampereen Ilveksessä. Heti ensimmäinen kausi toi Suomen cupin voiton. Mäkelä pelasi Ilveksessä kaksi kautta kunnes siirtyi Myllykosken Palloon. MyPassa hän voitti kaksi SM-hopeaa 1993 ja 1994 sekä cupin 1992. Myllykosken jälkeen Mäkelä edusti Finnairin Palloilijoita ja FC Jazzia sekä skotlantilaisia St. Mirreniä ja Raith Roversia. Hän siirtyi Valkeakosken Hakaan kausiksi 1998 ja 1999, joina Haka ylsi mestaruuteen. Hän pelasi vielä vajaan kauden Hakassa ja lainalla FC Lahdessa kunnes lopetti uransa jalkavammojen vuoksi.
Mäkelä pelasi uransa aikana yhteensä 220 pääsarjaottelua Suomessa. Maajoukkuetta hän edusti 20 maaottelussa.
T-Bone Jumps Again

| T-Bone Jumps Again T-Bone Walker |
| --- | --- | --- |

LP-levyn italialaisen painoksen   (Oxford OX / 3243) kansikuva
Kokoelmalevyn tiedot
 Äänitetty : 1942, 1946, 1947,   n. 1946–1949
 Julkaistu: 1981
 Formaatti: LP-levy
 Tyylilaji: blues
 Levy-yhtiö: Charly Records
T-Bone Jumps Again on kokoelma-albumi yhdysvaltalaisen blueskitaristi, laulaja ja lauluntekijä T-Bone Walkerin tuotannosta vuosilta 1942, 1946, 1947 ja n. 1946–1949.
Albumin kappaleet on julkaistu alun perin levymerkeillä Black & White, Comet ja Capitol.
Albumi sisältää mm. Walkerin klassikon "(Call It) Stormy Monday", joka "lienee yksi maailman tunnetuimpia bluessävellyksiä". Aikaisemmin singleillä julkaisemattomia kappaleita ovat "I Wish You Were Mine" ja "Wise Man Blues".
Erään arvion mukaan albumi ajoittuu Walkerin parhaaseen kauteen, ja se oli aikanaan kymmeneen vuoteen paras blues-LP, joka on tuotu Suomeen virallisesti.
Albumi on Charly Recordsin Charly R&B -sarjan julkaisu (Charly CRB 1019). Levy-yhtiön osoite on ollut Charly Records Ltd., 156 / 166 Ilderton Road, London SE 15.
Albumin kappaleet on valinnut Cliff White. Kansitekstit on tehnyt Danny Adler joulukuussa 1980. Hän kertoo tehneensä Walkerin kanssa yhteistyötä Kaliforniassa vuonna 1970.
Albumista on tehty painos myös Italiassa ja sen tunnus on Oxford OX / 3243. Albumin ulkoasusta vastaa HAMISH. Kaikki raidat on lisensoitu Capitol Recordsilta italialaiselle Ariston-musiikkituotannolle.
Sarjassa on julkaistu kaksi jatko-osaa: Plain Ole Blues (Charly CRB-1037, 1982) ja The Natural Blues (Charly CRB-1057, 1983). Jälkimmäisessä on korjattu ykkösosan asiatiedoissa olevia virheitä.
Kappaleet

Kappaleiden yhteyteen on merkitty alkuperäisten singlejulkaisujen tiedot alkuperäisen kansitekstin mukaan ja korjatut tiedot. BW = Black & White, CAP = Capitol Records.
Hypin’ Woman Blues  (tekijä tuntematon) Copyright Control, unk. po. CAP 57-70025
Too Much Trouble Blues (tuntematon) Copyright Control, unk. po. CAP 944
I Got a Break Baby (Walker) Campbell Connelly, CAP 54 po. 10033
Mean Old World (Walker) Criterion Lorna, CAP 55 po. 10033
Bobby Sox Blues (Williams) Hill & Range, BW 413 po. 110
I Know Your Wig Is Gone (Walker / George) T-Bone Walker Music, BW 635 po. 122
T-Bone Jumps Again (Reed) Paul Reiner Music, BW 636 po. 125
Call It Stormy Monday (Walker) Gredmark Music, BW 637 po. 122
You’re My Best Poker Hand (That’s Better for Me) (Burghardt Jr.) Paul Reiner Music, BW 656 po. CAP 57-70023
First Love Blues  (John "Shifty" Henry) Paul Reiner Music, BW 657 po. Comet T53
She’s My Old Time Used to Be (Lonesome Woman Blues) (Payton) Feldman & Co., BW 658 po. CAP 944
On Your Way Blues (tuntematon) Copyright Control, unk. po. CAP 799
I Wish You Were Mine (Williams) Paul Reiner Music,  unk.
Wise Man Blues (John "Shifty" Henry) Paul Reiner Music, unk.
Born to Be No Good (Ispiration Blues) (Reed) Paul Reiner Music, BW 660 po. CAP 57-70025
T-Bone Shuffle (Walker) Carlin Music, BW 662 po. Comet T53
Muusikot ja äänitysajankohdat

Kansiteksteissä on annettu seuraavat tiedot:
T-Bone Walker (laulu / kitara) sekä:
Freddie Slack, piano
Jud DeNaut, basso
Dave Coleman, rummut
Hollywood, 20. heinäkuuta 1942: CAP 54 / 55
Jack McVea, tenorisaksofoni
Joe 'Red' Kelly, trumpetti
Tommy 'Crow' Kahn, piano
Frank Clarke, basso
Rabon Tarrant, rummut
Hollywood, 1946: BW 413
Bumps Meyers, tenorisaksofoni
Teddy Buckner, trumpetti
Lloyd Glenn, piano
Arthur Edwards, basso
Oscar Lee Bradley, rummut
Hollywood, 1947 puolivälissä: BW 635–637
Bumps Meyers, tenorisaksofoni
George Orendorff, trumpetti
Willard McDaniel, piano
Billy Hadnott, basso
Oscar Lee Bradley, rummut
Los Angeles, marraskuussa 1947: BW 656–658
Kuten yllä, mutta Hadnottin tilalla basistina John Davis
Los Angeles, marraskuussa 1947: BW 660 / 662
Julkaisijalle tuntemattomat raidat äänitetty noin 1946–49 samankaltaisella kokoonpanolla.
1908

| --- | --- |
Vuosisadat: 1700-luku · 1800-luku · 1900-luku · 2000-luku · 2100-luku
Vuosikymmenet: 1890-luku · 1900-luku · 1910-luku · 1920-luku · 1930-luku · 1940-luku 1950-luku · 1960-luku · 1970-luku · 1980-luku · 1990-luku · 2000-luku
Vuodet: 1890 · 1891 · 1892 · 1893 · 1894 · 1895 · 1896 · 1897 · 1898 · 1899 1900 · 1901 · 1902 · 1903 · 1904 · 1905 · 1906 · 1907 · 1908 · 1909 1910 · 1911 · 1912 · 1913 · 1914 · 1915 · 1916 · 1917 · 1918 · 1919 1920 · 1921 · 1922 · 1923 · 1924 · 1925 · 1926 · 1927 · 1928 · 1929 1930 · 1931 · 1932 · 1933 · 1934 · 1935 · 1936 · 1937 · 1938 · 1939 1940 · 1941 · 1942 · 1943 · 1944 · 1945 · 1946 · 1947 · 1948 · 1949 1950 · 1951 · 1952 · 1953 · 1954 · 1955 · 1956 · 1957 · 1958 · 1959 1960 · 1961 · 1962 · 1963 · 1964 · 1965 · 1966 · 1967 · 1968 · 1969 1970 · 1971 · 1972 · 1973 · 1974 · 1975 · 1976 · 1977 · 1978 · 1979 1980 · 1981 · 1982 · 1983 · 1984 · 1985 · 1986 · 1987 · 1988 · 1989 1990 · 1991 · 1992 · 1993 · 1994 · 1995 · 1996 · 1997 · 1998 · 1999 2000 · 2001 · 2002 · 2003 · 2004 · 2005 · 2006 · 2007 · 2008 · 2009
Tapahtumia > tuntematon päivämäärä

Belgian parlamentti pakotti kuningas Leopold II:n luovuttamaan Kongon vapaavaltion Belgialle.
James Madisonin yliopisto perustettiin.
Otto Hauser löysi noin 40 000 vuoden ikäisen neandertalinihmisen luurangon Le Moustierista, Lounais-Ranskasta.